Document ID: 31993R1758

KOMISSION ASETUS (ETY) N:o 1758/93,
annettu 1 päivänä heinäkuuta 1993,
sokerialan varastointikustannusten korvausjärjestelmän soveltamista koskevista yksityiskohtaisista säännöistä annetun asetuksen (ETY) N:o 1998/78 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(1), sellaisena kuin se on viimeksi muutettuna asetuksella (ETY) N:o 1548/93(2), ja erityisesti sen 8 artiklan 5 kohdan,
sekä katsoo, että
sokerialan varastointikustannusten korvausjärjestelmän soveltamista koskevista yksityiskohtaisista säännöistä 18 päivänä elokuuta 1978 annetussa komission asetuksessa (ETY) N:o 1998/78(3), sellaisena kuin se on viimeksi muutettuna asetuksella (ETY) N:o 1714/88(4), säädetään, että varastointimaksu on suoritettava kyseisen tuotteen myyntihetkellä, ja määritellään tässä tarkoituksessa myynnin käsite; täten siinä säädetään, että sokeria koskevan omistusoikeuden siirtymistä on pidettävä myyntinä, vaikka sokeria ei olisi siirretty pois hyväksytystä valmistajan varastosta,
sellaisten sokerintuotantoyritysten sulautumiseen, luovuttamiseen tai yrityksen toiminnan lakkaamiseen perustuvien rakenneuudistusten yhteydessä, joissa kaikki kiintiöt siirretään toiselle sokerintuotantoyritykselle, tapahtuu myös sokerin yhteisestä markkinajärjestelystä seuraavien oikeuksien ja velvoitteiden, erityisesti varastoituina olevia tuotteita koskevan varastointimaksun suorittamisvelvoitteen, siirtyminen viimeksi mainitulle yritykselle; varastointikustannusten korvausten hallinnon helpottamiseksi olisi vastaavanlaisessa tapauksessa säädettävä, että sokerialan kiintiöiden siirtoja koskevista yleisistä säännöistä 26 päivänä tammikuuta 1982 annetun neuvoston asetuksen (ETY) N:o 193/82(5) 2 artiklan 1 kohdassa määriteltyjen kaltaisten rakenneuudistustoimien tuloksena tapahtuvaa omistusoikeuden siirtymistä ei pidetä myyntinä, koska tuote pysyy varastoituna hyväksytyssä valmistajan varastossa, ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1998/78 12 artiklan toisen kohdan c alakohta seuraavasti:
"c) sokerin omistusoikeuden siirtämistä ilman, että sokeri poistuu hyväksytystä valmistajan varastosta.
Kuitenkaan:
- sokerin rahoittamiseksi tehtyä sitoumusta, sikäli kuin kyseistä sokerimäärää koskeva hallintaoikeus säilyy asianomaisella,
tai
- asetuksen (ETY) N:o 193/82 2 artiklan 1 kohdassa tarkoitetun rakenneuudistustoimen tuloksena tapahtuvaa omistusoikeuden siirtämistä
ei pidetä myyntinä."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä heinäkuuta 1993.

Labels: 11
4
17
6